রাজ্যের স্বাস্থ্য পরিকাঠামো খতিয়ে দেখতে প্রতিনিধি দল পাঠাচ্ছে ক্যাগ

কলকাতা: কোভিড (Covid19) পরিস্থিতিতে দেশের স্বাস্থ্য পরিকাঠামো নিয়ে একাধিক প্রশ্ন উঠেছিল। করোনার (Corona) দ্বিতীয় ঢেউ আঘাত হানার সঙ্গে সঙ্গে বিভিন্ন রাজ্যে অক্সিজেনের তীব্র সংকট দেখা গিয়েছিল। হাসপাতালগুলিতে শয্যা সংকট তো ছিলই। দেশের স্বাস্থ্য পরিকাঠামো কেমন, তা খতিয়ে দেখতে এবার আসরে নামছে কম্পট্রোলার অ্যান্ড অডিটর জেনারেল অফ ইন্ডিয়া (CAG)।

দেশের সমস্ত রাজ্যের জনস্বাস্থ্য পরিষেবার হাল হকিকত দেখবে ক্যাগ। সেপ্টেম্বর মাসে পশ্চিমবঙ্গে আসবে ক্যাগের বিশেষ দল। তিন সিনিয়র অডিট অফিসার এই দলে থাকবেন। তাঁরা হলেন- দেবাশিস গোস্বামী, সৌরভ হালদার এবং সৌরভ গুহ। সেপ্টেম্বরের প্রথম সপ্তাহ থেকেই অডিট শুরু হবে। তাঁর আগে রাজ্যের স্বাস্থ্যকর্তাদের সঙ্গে বৈঠকও করবেন তাঁরা। মূলত হাসপাতাল-স্বাস্থ্যকেন্দ্রগুলির অবস্থা খতিয়ে দেখবেন প্রতিনিধি দলের সদস্যরা।

আরও পড়ুন: কাবুল বিমানবন্দর ঘিরে পাঁচ হাজারের বেশি মার্কিন সেনা, সরানো হয়েছে ১২ হাজার মানুষকে

চিকিৎসা সম্পর্কিত সমস্ত বিষয় ছাড়াও আনুষাঙ্গিক বিষয়গুলিরও খোঁজখবর নেবেন তাঁরা। দুটি ধাপে পুরো বিষয়টি খতিয়ে দেখা হবে। প্রথম ধাপে স্বাস্থ্য পরিষেবার হাল কেমন আছে তা দেখা হবে। দ্বিতীয় ধাপে দেখা হবে রাজ্যের হেলথকেয়ার সিস্টেম রিসার্চ এবং ওষুধ সরবরাহের পরিকাঠামো কেমন রয়েছে। সাধারণ হাসপাতাল ছাড়াও আয়ুর্বেদ বা আয়ুষ হাসপাতালগুলির পরিষেবাও খতিয়ে দেখা হবে।

স্বাস্থ্য দফতর সূত্রে খবর, রাজ্যের স্বাস্থ্য পরিকাঠামোর সার্বিক চিত্রটা ঠিক কী, ক্যাগের অফিসাররা মূলত তাই পরীক্ষা করবেন। যে যে পরিষেবা রোগীদের পাওয়ার কথা, তার কতখানি তাঁরা পাচ্ছেন, কতখানি পাচ্ছেন না, সবকিছুই পর্যালোচনা করা হবে। ডাক্তার, নার্স, স্বাস্থ্যকর্মী, প্যারা-মেডিক্যাল স্টাফ, সাফাইকর্মীদের সংখ্যা পর্যাপ্ত আছে কি না তাও দেখা হবে। বিদ্যুত পরিষেবা, শৌচালয়, পানীয় জলের ব্যবস্থাও খতিয়ে দেখবেন তাঁরা।