মোদি প্রধানমন্ত্রী হওয়ার পরই ‘লাভবান’ গুজরাত, সাত বছরে কেন্দ্রীয় বরাদ্দ বেড়েছে ৩৫০ শতাংশ

নয়াদিল্লি : ২০১৪ সালে নরেন্দ্র মোদির নেতৃত্বে কেন্দ্রে সরকার গঠনের পর, গুজরাতের বিভিন্ন সংস্থা ৩৫০ শতাংশের বেশি তহবিল পেয়েছে । কন্ট্রোলার অ্যান্ড অডিটর জেনারেল বা ক্যাগ (সিএজি)-র সদ্য প্রকাশিত রিপোর্ট থেকে এমনটাই জানা গিয়েছে । রিপোর্টে বলা হয়েছে, ২০১৫ সাল থেকে গুজরাতের বিভিন্ন সংস্থা, বেসরকারি ট্রাস্ট, শিক্ষা প্রতিষ্ঠান এবং ব্যক্তিদের সরাসরি কেন্দ্র থেকে স্থানান্তরিত তহবিলের পরিমাণ ৩৫০ শতাংশ পর্যন্ত বৃদ্ধি পেয়েছে । ২০১৫-১৬ অর্থ বর্ষে এই পরিমাণ ছিল ২ হাজার ৫৪২ কোটি । ২০১৯-২০ আর্থিক বর্ষে কেন্দ্রের তরফে গুজরাতে পাঠানো মোট তহবিলের পরিমাণ ছিল ১১ হাজার ৬৫৯ কোটি ।

রিপোর্টে, উল্লেখ করা হয়েছে, ২০১৪ সালের ১ এপ্রিল থেকে কেন্দ্রের স্পনসর করা প্রকল্পের জন্য সব ধরনের সাহায্যের সিদ্ধান্ত নেওয়া হয় ৷ এর পরই অভিযোগ, প্রয়োজন মতো কেন্দ্রীয় অর্থ সাহায্যের রাস্তাও খোলা রাখা হয়। কেন্দ্র-রাজ্য এই বিশালকার তহবিলের আদান-প্রদান হলেও তার প্রয়োগ নিয়ে ইতিমধ্যে প্রশ্ন উঠতে শুরু করেছে । বেসরকারি সংস্থাগুলি যে টাকা পেয়েছে তার মধ্যে সরাসরি প্রাইভেট সেক্টর কোম্পানির হাতে গিয়েছে ৮৩৭ কোটি । বেসরকারি শিক্ষা প্রতিষ্ঠানগুলিতে গিয়েছে ১৭ কোটি । ট্রাস্টগুলির হাতে গিয়েছে ৭৯ কোটি । অসরকারি সংস্থাগুলি পেয়েছে ১৮.৩৫ কোটি । ব্যক্তিগত স্তরে পাঠানো তহবিলের পরিমাণ প্রায় ১.৫৬ কোটি টাকা ।

আরও পড়ুন: এ বার মোদি, দেশের সাফল্য দেখাতে আমেরিকার ছবি ব্যবহারের অভিযোগ

সিএজি-র রিপোর্টে স্পষ্ট বলা হচ্ছে, এই তহবিলগুলি কোনওভাবেই রাজ্যের বাজেট বা রাজ্য কোষাগারের মাধ্যমে পরিচালিত হয়নি । এখানেই সমস্যা । এক দিকে ওই রিপোর্টেই বলা হচ্ছে, ২০১৯-২০ সালে সরাসরি কেন্দ্রীয় তহবিলের একটি বড় অংশ হস্তান্তর হয়েছিল প্রধানমন্ত্রীর কিষাণ সম্মান নিধির অংশ হিসাবে । এই টাকার পরিমাণ ছিল ৩ হাজার ১৩৩ কোটির কাছাকাছি । ঠিক এখানেই ক্রমশ স্পষ্ট হচ্ছে অন্যান্য রাজ্যের সঙ্গে মোদির গুজরাতের অর্থ বণ্টনের অসামঞ্জস্যের ছবিটা ।

প্রসঙ্গত বলতে হয়, গান্ধিনগর এবং আমেদাবাদের জন্য মেট্রো-লিঙ্ক এক্সপ্রেস প্রকল্পেও আসে মোটা টাকা । যা এখন গুজরাত মেট্রো রেল কর্পোরেশন নামে পরিচিত । রাজ্য ও কেন্দ্রীয় সরকারের যৌথ উদ্যোগে এই প্রকল্পের কাজ হয়েছে । এই প্রকল্পের অংশ হিসাবেই আমেদাবাদ এবং সুরাতে মেট্রো প্রকল্প বাস্তবায়িত হয়েছে । অন্য দিকে, ৫৯৩ কোটি টাকা সরাসরি মহাত্মা গান্ধি জাতীয় গ্রামীণ কর্মসংস্থান গ্যারান্টি যোজনায় স্থানান্তরিত হয় বলেও জানা যায় ।