রাজ্যে ক্যাগ রিপোর্ট নিয়ে কেন্দ্রীয় অর্থমন্ত্রীকে তদন্তের আর্জি শুভেন্দুর

কলকাতা: রাজ্যে দুর্নীতি হয়েছে বলে জানিয়ে কেন্দ্রীয় অর্থমন্ত্রী নির্মলা সীতারামনের কাছে (Nirmala Sitharaman) তদন্তের দাবি করেছেন বিরোধী দলনেতা শুভেন্দু অধিকারী (Suvendu Adhikary)। শুভেন্দু সোমবার উপ রাষ্ট্রপতি জগদীপ ধনখড়, কেন্দ্রীয় স্বরাষ্ট্রমন্ত্রী অমিত সাহের সঙ্গেও দেখা করেন। দলের বৈঠকেও যোগ দেন।

শুভেন্দু অধিকারী বলেন, রাজ্যে অর্থ দফতরে তাঁর লোক আছে। সেখান থেকে তিনি জেনেছেন বকেয়া মেটাতে সাত হাজার কোটি টাকা ঋণ নিতে চলেছে রাজ্য সরকার। ইতিমধ্যে বাংলা যে টাকা ঋণ হিসেবে নিয়েছে তার যথাযথ হিসেব না দিলে রাজ্য সরকারকে যাতে আর টাকা না দেওয়া হয় সেই আর্জি তিনি কেন্দ্রীয় অর্থমন্ত্রী নির্মলা সীতারামনকে জানিয়ে এসেছেন। শুভেন্দু আরও বলেন, কেন্দ্রীয় অর্থমন্ত্রী নির্মলা সীতারামনের কাছে আমি বাংলা সম্পর্কে কিছু অভিযোগ জানিয়েছি। ক্যাগ রিপোর্ট নিয়ে যাতে কেন্দ্র তদন্ত করে সেই আর্জিও জানিয়েছি।

আরও পড়ুন: লোকসভা ভোটে ক’টা আসন পাবে বিজেপি? জানালেন নরেন্দ্র মোদি

শুভেন্দু অধিকারীর ওই পদক্ষেপ সম্পর্কে তৃণমূল কংগ্রেসের সাধারণ সম্পাদক কুণাল ঘোষ বলেন, ওঁর রাজনীতি টাকা আটকানোর রাজনীতি। এগুলো রাজনৈতিক নাটক। ক্যাগ নিয়ে তৃণমূল কংগ্রেসের কোনও দায় নেই। ভিত্তিহীন রাজনীতির করে শুভেন্দু অধিকারী ভেসে থাকার চেষ্টা করছেন। ও দুবারের মন্ত্রী ছিল ওঁর বাবা কেন্দ্রীয় মন্ত্রী ছিলেন তখন এই দুর্নীতির কথা বলেননি। তখন তো দুর্নীতি নিয়ে উনি পদত্যাগ করতে পারতেন।